pool
Pool, (eng., af fr. poule 'pulje, indsats', egl. 'høne', lat. pulla), samlet betegnelse for flere discipliner inden for billard; fælles for dem er, at en række nummererede kugler skal stødes i hul. Bordet minder om et normalt billard, men hullerne er noget større. Nine ball spilles med ni baller, eight ball og straight pool med femten. I straight pool, som er det teknisk sværeste, skal man både udpege den bal, man vil sænke, og hullet, man vil ramme.
Pool har i 1990'erne fået stor udbredelse; spillet er nemt at lære og spændende at følge; Dansk Billard Union har mesterskaber i de tre nævnte discipliner. To meget populære Hollywoodfilm, The Hustler (1961, Hajen) og The Color of Money (1986, Det handler om penge), begge med Paul Newman i hovedrollen, har bidraget til spillets øgede popularitet.